SPRÁVA O POSTUPE PRÍPRAV NA PRIJATIE EURA V SR              k 29. 08. 2008

1. Aktualizácia Národného plánu zavedenia eura v Slovenskej republike na roky 2008 – 2009

V súčasnosti príslušné rezorty a pracovné výbory zasielajú svoje podklady k aktualizácii Národného plánu zavedenia eura v SR, ktorá bude jeho poslednou aktualizáciou pred prijatím spoločnej európskej meny v SR. Pôvodne stanovený termín predloženia aktualizácie Národného plánu zavedenia eura v SR na roky 2008 - 2009 na rokovanie vlády SR je 30. september 2008, avšak vzhľadom na to, že na 24.09.2008 je plánované rokovanie vlády SR, ktoré bude zamerané výlučne na proces prijatia meny euro v SR, bude aktualizácia Národného plánu zavedenia eura v SR na roky 2008 - 2009 predložená už na toto rokovanie vlády SR. 

2. Postup legislatívnych príprav
2.1 Činnosť pracovného výboru pre legislatívu

Práce na úseku legislatívy koordinuje Pracovný výbor pre legislatívu, ktorý pôsobí pri Úrade vlády Slovenskej republiky. Za oblasť legislatívy možno rozdeliť hlavné oblasti nasledovne: 
a) všeobecne k priebehu legislatívneho procesu
b) žiadosť o posúdenie právneho predpisu Európskej centrálnej banke

a) K priebehu legislatívneho procesu
Návrhy rezortných eurozákonov boli prerokované v legislatívnej rade vlády 12. a 19. augusta 2008. Po prerokovaní návrhov zákonov odporučila legislatívna rada vlády ich preloženie na prerokovanie vládou Slovenskej republiky.

Návrhy rezortných euro zákonov boli prerokované vo vláde Slovenskej republiky  20. augusta 2008 a odporúčané ako vládne návrhy zákonov do ďalšieho legislatívneho procesu na prerokovanie v Národnej rade Slovenskej republiky. Zatiaľ ide o 12 rezortných eurozákonov, ktoré obsahujú celkom 133 novelizácií osobitných zákonov. Doposiaľ bolo vydaných aj 9 podzákonných predpisov.

b) Posúdenie právneho predpisu Európskou centrálnou bankou
Vo vzťahu k príprave stanovísk Európskej centrálnej banky k návrhom rezortných eurozákonov bolo potrebné vyprecizovať niektoré dôvodové správy k návrhom rezortných eurozákonov, aby bol dostatočne odôvodnený spôsob zaokrúhlenia konkrétnej sumy, ktorá sa prepočítala podľa konverzného kurzu. 

Dôvodové správy pri odôvodnení ustanovení o zmene peňažných súm zo slovenských korún na eurá jasne a dostatočne rozlišujú jednoduchý prepočet týchto súm podľa konverzného kurzu od súčasnej zmeny ich výšky v dôsledku použitia iného zaokrúhľovania ako matematického zaokrúhľovania na najbližší eurocent.

Doplnenie dôvodových správ pracovný výbor pre legislatívu odporúčal vykonať ešte pred predložením zákonov do Národnej rady Slovenskej republiky, a to na základe prípisu Národnej banky Slovenska, ktorý bol prostredníctvom pracovného výboru pre legislatívu rozoslaný na všetky dotknuté ministerstvá.

2.2 Záver
S prípravou legislatívy na zavedenie eura je zatiaľ možné vysloviť spokojnosť. Legislatívny proces pokračuje prerokovaním vládnych návrhov zákonov v Národnej rade Slovenskej republiky v súlade so stanoveným harmonogramom.

3. Postup príprav vo verejnej správe
3.1 Činnosť pracovného výboru pre verejnú správu 

Pracovný výbor pre verejnú správu (ďalej len „PV VS“) pôsobí v gescii Ministerstva financií SR. PV VS od ostatného hodnotenia riešil (v spolupráci s MH SR a NBS) niektoré metodické otázky súvisiace so zabezpečením povinného duálneho zobrazovania cien v eurách po 1.1.2009 a problém navrátenia odobratých kolkových známok vydaných v hodnotách vyjadrených v slovenskej mene, ktorých platnosť skončí 16.1.2009.

V sledovanom období PV VS spolupracoval a poskytol podkladové materiály a odborné konzultácie Najvyššiemu kontrolnému úradu SR v súvislosti s kontrolou, ktorú NKÚ vykonal na Ministerstve financií SR v čase od 17.6.2008 do 22.8.2008. Hlavné pracovné výstupy a realizované úlohy PV VS za sledované obdobie je možné rozdeliť do nasledovných oblastí: 

a) Výstupy v oblasti legislatívy a metodiky: 
•	MF SR dňa 22.8.2008 predložilo do NR SR návrh zákona, ktorým sa menia a dopĺňajú zákony v pôsobnosti MF SR v súvislosti so zavedením meny euro v SR (ide o novely zákona o účtovníctve, daňové zákony, colný zákon).
•	Na rokovaní vlády dňa 20.8.2008 boli schválené tzv. malé generálne zákony predložené rezortmi MS SR, MV SR, MPSVaR SR, MŠ SR MZ SR, MŽP SR (ide o rezorty, ktorých zástupcovia sú členmi PV VS). 
•	MZ SR k 31.7.2008 ukončilo harmonizáciu metodiky (úpravu interných predpisov – euro) v oblasti inventarizácie, revízie smerníc, v sekcii zdravia a zdravotného poistenia..
•	MŠ SR na základe výsledkov bilaterálneho stretnutia s MF SR na pracovnom stretnutí 20.8..2008 metodicky usmernilo zamestnancov, ktorí pracujú v oblasti účtovníctva, rozpočtu, daní, miezd a vzdelávania o pripravovaných úpravách v uvedených oblastiach v súvislosti s prechodom na euro. 
•	MŽP SR pripravilo a 31.7.2008 na rokovanie vlády predložilo 2 návrhy nariadení vlády SR, ktorým sa mení nariadenie č. 438/2005 Z.z. o podrobnostiach a obsahu žiadosti o úhradu náhrady za obmedzenie bežného obhospodarovania pozemku a o spôsobe výpočtu náhrady a ktorým sa mení nariadenie č. 755/2004 Z.z., ktorým sa ustanovuje výška neregulovaných platieb, výška poplatkov a podrobnosti súvisiace so spoplatňovaním užívania vôd. 
•	MPSVaR SR pripravilo návrh novely zákona č. 592/2006 Z.z. o poskytnutí vianočného príspevku, návrh bol 22.8.2008 predložený na rokovanie NR SR.
•	V júli ZMOS v spolupráci s NBS obsahovo spracoval druhý diel príručky Samospráva a euro pre mestá a obce a v Obecných novinách pokračoval v uverejňovaní rubriky „Europoradňa -ZMOS radí“ , kde odpovedá na otázky v spolupráci s Dexia bankou).
•	Samosprávne kraje k 7.8.2008 prepracovali sadzobníky poplatkov za služby, vo vybraných organizáciách v zriaďovateľskej pôsobnosti samosprávnych krajov a pripravili zmeny v cenových výmeroch, ktorých vydanie je v pôsobnosti samosprávnych krajov, zabezpečili precenenie majetku samosprávnych krajov a organizácií v zriaďovateľskej pôsobnosti, zabezpečili duálny systém oceňovania v účtovníctve.
•	VÚC k 7.8.2008 zabezpečili duálny prepočet tarifných platov, precenenia majetku samosprávnych krajov a organizácií v zriaďovateľskej pôsobnosti a duálny systém. oceňovania v účtovníctve.
•	CR SR vydalo interný akt riadenia o duálnom zobrazovaní, v prípadoch, ak toto nie je zabezpečené informačným systémom, v súčasnosti pripravuje ďalšie interné akty riadenia v súlade s pripravovanými zmenami všeobecne záväzných právnych predpisov. 
•	DR SR po zverejnení konverzného kurzu dopracovalo metodiku pre duálne zobrazovanie v nasledujúcich oblastiach: daňového exekučného konania, mzdovej a personálnej oblasti, ekonomickej agendy (nájomné za podnikové byty, náhrady za poskytované rekreačné služby vo vlastných rekreačných zariadeniach, náhrady cestovného). DR SR k 16.7.2008 zaslalo metodiku k duálnemu zobrazovaniu vrátane Krízového scenára všetkým riaditeľom DÚ a členom PV DR a súčasne metodiku zverejnilo na Intranete DR SR. 
•	Riadiaci výbor EURO v DR SR dňa 28.7.2008 schválil 2. aktualizáciu Plánu zavedenia eura v prostredí daňovej správy SR. 
•	Slovenská pošta, a.s. k 18.7.2008 vykonala prepočet tarify na euro, k 21.7.2008 ukončila prípravu cenníkov a cenoviek tovarov POFIS pre filatelistické priehradky, k 22.7.2008 vykonala prepočet ZI a prepočet hodnoty akcie v eurách, k 24.7.2008 ukončila vyhodnotenie stavu známok poštových známok na poštách k 30.6.2008, k 29.7.2008 spracovala návrh dodatku k Dohode o hmotnej zodpovednosti priehradkových pracovníkov a k 28.7.2008 stanovila metodiku konvertovania štartovacích balíčkov z tovaru na hotovosť.  
•	Slovenská pošta, a.s. k 31.7.2008 ukončila analýzu typových podmienok obchodných zmlúv a k 29.7.2008 ukončila vyčíslenie limitu povoleného schodku v období duálneho zobrazovania pre priehradkových pracovníkov a doručovateľov.

b) Príprava informačných systémov:
•	V súvislosti s monitorovaním prípravy informačných systémov vo verejnej správe prebieha v súčasnosti vyhodnocovanie tretieho kola monitoringu, v rámci ktorého MF SR v auguste rozposlalo na cca 700 e-mailových adries správcov resp. prevádzkovateľov informačných systémov dotazník so šiestimi otázkami o postupe povinných úkonov a definícií informačných systémov pri prechode na euro. Na základe doteraz prijatých odpovedí možno konštatovať, že orgány štátnej správy a samosprávy výrazne pokročili v úpravách informačných systémov na novú menu euro. Vyhodnotenie dotazníka bude k dispozícii v mesačnej správe za september. 
•	MZ SR k 30.7.2008 pripravilo a spustilo systémy na duálne zobrazovanie v účtovníctve, majetku, výkazníctve, mzdách, v sekcii zdravia a zdravotných poisťovniach. MZ SR má k 24.8.2008 približne na 90% pripravenú migráciu systému dát v duálnom zobrazovaní v štatistických systémoch.
•	MŠ SR k 24.8.2008 zabezpečilo duálne zobrazovanie v IS prevádzkovaných ministerstvom a v súčasnosti formou dotazníka preveruje, ako bola táto úloha zabezpečená v priamo riadených organizáciách v pôsobnosti MŠ SR.
•	MŽP SR pod gesciou MF SR pripravilo a zrealizovalo verejné obstarávanie na dodávku komplexného informačného systému a v súčasnosti prebieha pripomienkovanie zmluvy s dodávateľom a implementačného plánu.
•	Štátna pokladnica k 10.7.2008 ukončila prvú fázu testovania pripojenia Štátnej pokladnice do európskeho platobného systému TARGET 2 a po stanovení konverzného kurzu Štátna pokladnica v spolupráci s vlastníkom IS ŠP pripravila duálne zobrazovanie v klientskom module Mannex, vo výpisoch z účtov klientov a vykonala špecifikáciu úhrady nákladov za vykonanie služieb a platieb. 
•	DR SR v júli v súvislosti s konverziou a úpravou DIS uzatvorilo zmluvný vzťah na etapu E1 implementácie úprav aplikácií pre zavedenie eura v APV DIS, uskutočnilo niekoľko pracovných stretnutí na MF SR k požiadavke na navýšenie finančných prostriedkov pre zabezpečenie zavedenia eura v DIS, uskutočnilo pracovné stretnutie sekcie informatiky a riešiteľa k možnostiam otestovania transformácie dát v reálnej prevádzke.
•	CR SR zabezpečilo duálne zobrazovanie a v sysned (systém pre správu spotrebných daní) otestovalo výstupy s duálnym zobrazovaním a k 4.08.2008 začalo prevádzku. CR SR v ISST (integrovaný systém pre správu taríf) otestovalo výstupy s duálnym zobrazovaním a k 31.07.2008 ich uviedlo do prevádzky. 
•	Sociálna poisťovňa k 31.7.2008 spustila rutinnú prevádzku v režime duálneho oceňovania a SP pokračuje v testovaní jednotlivých IS. 
•	VÚC k 7.8.2008 zabezpečili dopracovanie a fungovanie softvérov s možnosťou duálneho oceňovania.

c) Realizované úlohy v oblasti štatistiky:
Štatistický úrad SR (ŠÚ SR) pokračoval v ostrých prepočtoch na jednotlivých systémoch informácií v rezorte ŠÚ SR, začal prípravu úprav softvérov pre rutinné spracovanie údajov, ktoré sa budú získavať z upraveného štatistického výkazníctva a upravených administratívnych zdrojov v roku 2009. Pokračoval v ostrých prepočtoch štatistických databáz a časových radov údajov uložených v PC zamestnancov. K 22.8. 2008 bol tento stav:
•	ŠÚ SR v databáze SLOVSTAT k 31.7.2008 ukončil práce na prepočtoch a kontrolách jednotlivých tabuliek (266) databáz a databáza je k dispozícii v oboch menách pre užívateľov.
•	ŠÚ SR ukončil práce na technickom vybavení a softvérových funkcionalitách systému v dátovom sklade regionálnej štatistiky (DSR) a začal práce na ostrých prepočtoch podľa jednotlivých odvetví štatistík v určených prioritách. Ako prvý sa kompletizuje súbor dát o regionálnom trhu práce.
•	V databáze Intrastat/Extrastat pokračuje tretia etapa prác a bola spustená konverzia dát v testovacom prostredí a po kontrole konvertovaných údajov z hľadiska úplnosti vo všetkých typoch položiek, dopočtoch údajov o DPH, údajov pre výpočet cenových indexov, by práce v tejto etape mali byť dokončené do 15.10.2008.
•	V databáze NEFIUC údaje zostávajú v mene, ktorej boli, pretože sa z nej zostavujú tzv. nulté verzie účtov na využitie v produkčnej časti. Tieto účty sa prepočítajú v celom časovom rade do konverzného kurzu až po ich revízii (bude ukončená do 30.9.2008).
•	Po rozhodnutí o konverznom kurze riešiteľ premietol tento kurz do nástrojov pre užívateľov APV Informačný servis a všetky APV pracujú s týmto kurzom.
•	ŠÚ SR pokračuje v prácach na prepočtoch v oblasti podnikových a sociálnych štatistík. Prepočty údajov po otestovaní softvérov a funkcionalít databáz sa realizujú v zmysle Metodického pokynu pre prepočet finančných údajov na euro a postup prác ŠÚ SR monitoruje týždenne na poradách vedenia. Podľa usmernenia MPSVaR SR a výsledkov testovania prepočtov za účelom stability trendov sa budú zaokrúhľovať prepočítané údaje o priemernej mesačnej mzde na najbližší eurocent (2 desatinné miesta) a údaje o hodinovej mzde na 4 desatinné miesta. 
•	INFOSTAT je pripravený školiť používateľov generátora výstupov GV RC4 (prostredníctvom čoho sú realizované výstupy C časti technických projektov krátkodobých zisťovaní.). Výstupy C časti TP v eurách realizované s GV RC4 sú zabezpečované podľa harmonogramov jednotlivých krátkodobých spracovaní. 

d) Príprava tlačív:
•	MZ SR k 24.8.2008 pripravilo formuláre a tlačivá na duálne zobrazovanie. 
•	MF SR, odbor nepriamych daní, predložil dňa 26.8.2008 na vnútrorezortné pripomienkové konanie Návrh vyhlášky MF SR, ktorou sa ustanovuje vzor daňového priznania, dodatočného daňového priznania, žiadosti o vrátenie spotrebnej dane z tabakových výrobkov a dodatočnej žiadosti o vrátenie spotrebnej dane z tabakových výrobkov; Návrh vyhlášky MF SR, ktorou sa ustanovuje vzor daňového priznania, dodatočného daňového priznania, žiadosti o vrátenie spotrebnej dane z minerálneho oleja a dodatočnej žiadosti o vrátenie spotrebnej dane z minerálneho oleja; Návrh vyhlášky MF SR, ktorou sa ustanovujú vzory daňových priznaní, dodatočných daňových priznaní, žiadostí o vrátenie spotrebnej dane z elektriny, uhlia a zemného plynu a dodatočných žiadostí o vrátenie spotrebnej dane z elektriny, uhlia a zemného plynu; Návrh vyhlášky MF SR, ktorou sa ustanovuje vzor daňového priznania, dodatočného daňového priznania, žiadosti o vrátenie spotrebnej dane z liehu a dodatočnej žiadosti o vrátenie spotrebnej dane z liehu a Návrh vyhlášky, ktorou ustanovuje vzor daňového priznania, dodatočného daňového priznania, žiadosti o vrátenie spotrebnej dane z vína a dodatočnej žiadosti o vrátenie spotrebnej dane z vína a vzor daňového priznania, dodatočného daňového priznania, žiadosti o vrátenie spotrebnej dane z piva.
	
e) Prieskumy verejnej mienky o prijatí eura a monitoring vývoja spotrebiteľských cien:
•	ŠÚ SR za prvú augustovú dekádu začal podľa plánu implementovať pravidelné dekádne zisťovanie duálne zobrazovaných cien vybraných tovarov a služieb. 
•	V rámci projektu MH SR „Sledovanie kontinuálneho vývoja spotrebiteľských cien na Slovensku pri prechode na euro“ sa v dňoch 11.-12.8.2008 uskutočnil tretí monitoring vývoja cien v 32 okresoch a 65 monitorovacích miestach.

f) Uskutočnené školenia:
•	Komunikácia a vzdelávanie v DR SR: informácie zamestnancom o príprave zavedenia eura v prostredí DS SR sú priebežne zverejňované na Intranete DR SR, pričom DR SR k 15.7.2008 zrealizovalo zmenu štruktúry poskytovaných informácií v časti Zavedenie eura na Intranete DR SR a informácie o zavedení eura sú priebežne zverejňované na web stránke DR SR.
•	DR SR uskutočnilo 3 interné školenia k zavedeniu eura v prostredí daňovej správy SR: 8.7.2008 – školenie pre vedúcich oddelení PDR a DÚ regiónov Banská Bystrica, Žilina a Trenčín (vyškolených 121 zamestnancov), 10.7.2008 – školenie pre vedúcich oddelení PDR a DÚ regiónov Nitra a Trnava (vyškolených 95 zamestnancov), 15.7.2008 – školenie pre vedúcich oddelení PDR a DÚ regiónov Košice a Prešov (vyškolených 99 zamestnancov), v rámci školenia pre vedúcich oddelení PDR a DÚ regiónov Košice a Prešov bolo vyškolených 6 zástupcov CR SR. Okrem toho sa priebežne uskutočňujú interné porady so zamestnancami jednotlivých útvarov DR SR, pracovísk DR SR a DÚ. 
•	MH SR uskutočnilo školenie pre Slovenskú asociáciu petrolejárskeho priemyslu a obchodu, spolupracovalo na seminári v NBS a malo zastúpenie na seminári pre Trnavský samosprávny kraj.
•	MPSVaR SR od 1.7.2008 do 25.8.2008 uskutočnilo Metodické dni k euru na 4 úradoch (Liptovskom Mikuláši, v Ružomberku, Spišskej Novej Vsi, v Prievidzi a Nitre) a aktuálne informácie k procesu zavedenia eura boli poskytnuté k 25.8.2008 v rámci 20 úradov pre cca 1 600 zamestnancov.
•	Ústredie práce, sociálnych vecí a rodiny (ÚPSVR) poskytuje aktuálne informácie prostredníctvom zamestnancov prvého kontaktu na úradoch a ústredí, na úradoch sú určení zamestnanci zodpovední za komunikáciu o eure, pravidelne sa organizujú podujatia „Raňajky s podnikateľmi, so samosprávou o prechode na euro“. 
•	MPSVaR SR pripravilo po obsahovej stránke 7 druhov euro letákov pre úrady práce, sociálnych vecí a rodiny, ktoré sú určené príslušným cieľovým skupinám. 
•	 ZMOS v júli zorganizoval 4 semináre k duálnemu zobrazovaniu a výkonu dohľadu a kontroly v Prešovskom kraji (Poprad 145 účastníkov), v Banskobystrickom kraji (Rimavská Sobota 76, Vráble 33, Piešťany 153)
•	Slovenská pošta, a.s. k 11.7.2008 pripravila podklady pre preskúšanie/overenie vedomostí zamestnancov a k 31.7.208 preskúšala zamestnancov (vedúcich pôšt) do technologických postupov – správnosť používania eurokalkulačiek a prepočítavania konverzným kurzom, k 27.7.2008 zabezpečila euro obeživo pre účely školení na rozpoznávanie falzifikátov.

g) Výstupy z oblasti komunikácie:
•	Štátna pokladnica v rámci realizácie Komunikačnej stratégie vo vzťahu ku klientom IS ŠP predbežne dohodla termíny prezentácií v priebehu októbra a novembra 2008 v Bratislave, Košiciach a Zvolene.
•	ŠÚ SR pripravuje na svojich stránkach implementáciu euro kalkulačky formou tooltip(bublina). Pripravované riešenie sa bude týkať všetkých tabuliek s finančnými ukazovateľmi v Sk a euro za oblasti: špeciálne oblasti: ukazovatele ekonomického vývoja SR, ukazovatele ekonomického vývoja za regióny, za hlavné oblasti pracoviská ŠÚ SR: preddefinované tabuľky, .
•	Slovenská pošta, a.s. k 10.7.2008 spustila eurokalkulačku na Internete Slovenskej pošty, a.s. a k 30.6. 2008 spracovala informácie pre firemných zákazníkov v nadväznosti na prijatý spôsob realizácie jednotlivých služieb.
•	Sociálna poisťovňa zasiela od augusta novým a súčasným poberateľom dôchodkových dávok rozhodnutie resp. oznámenie o výplate dôchodkovej dávky, v ktorom je uvedená suma dôchodku v korunách aj eurách. Súčasne spolu s rozhodnutím zasiela aj informatívne materiály o zavedení eura, ktoré boli pripravené v spolupráci s NBS.

3.2 Záver

Na základe odpočtov členov PV VS k 25.8.2008 možno konštatovať, že verejná správa doteraz bez problémov zvláda úlohy spojené s prípravou na zavedenie eura. Podrobnejší prehľad o plnení úloh z Akčných plánov rezortov a organizácií, ktoré sú členmi PV VS je k dispozícii v pravidelnom mesačnom odpočte úloh. 
4. Postup príprav vo finančnom sektore
4.1 Činnosť Pracovného výboru pre banky a finančný sektor

Pracovný výbor pre banky a finančný sektor (ďalej len „PVBFS“) pôsobiaci v gescii Národnej banky Slovenska plní priebežne všetky úlohy vyplývajúce z Národného plánu zavedenia eura v SR pre oblasť hotovostného, ako aj bezhotovostného obehu.

V priebehu uplynulého mesiaca NBS spolu s bankami začala precizovať jednotlivé kroky pri dovoze a distribúcii eurovej hotovosti.  Predzásobenie sa začalo prvý septembrový týždeň. Zatiaľ neboli identifikované  problémové oblasti.

V súlade s Národným plánom zavedenia eura v Slovenskej republike časť 1 „Zavedenie eura do hotovostného obehu“ (aktualizácia apríl 2008), uzavrela Národná banka Slovenska s Mincovňou Kremnica, š.p. 20. júna 2008 zmluvu o dielo o razbe a dodávkach euromincí z obyčajných kovov s letopočtom razby 2009. Predmetom zmluvy je razba a dodávka 500 miliónov kusov eurových mincí, vrátane 1,2 mil. kusov štartovacích balíčkov, ktoré sú potrebné pre účely predzásobenia v roku 2008 a pre hotovostný peňažný obeh v roku 2009. Dodávky eurových mincí budú do Národnej banky Slovenska a bánk realizované na základe schváleného harmonogramu od začiatku septembra do konca decembra 2008. Sériová razba eurových mincí začala v mincovni 19. augusta 2008.

Eurové bankovky potrebné pre predzásobenie obchodných bánk a zavedenie eura v SR (188 mil. kusov) zabezpečila Národná banka Slovenska formou zapožičania z Rakúskej národnej banky. Zmluva o zapožičaní eurových bankoviek bola uzavretá v auguste 2008.

Dňa 9. augusta 2008 bolo v Zbierke zákonov SR č. 308/2008 Z.z. vydané Oznámenie Národnej banky Slovenska o nominálnych hodnotách, vzhľade, technických parametroch, základných ochranných prvkoch a ďalších náležitostiach eurobankoviek a euromincí vydaných a určených do peňažného obehu v eurozóne a zúčastnených tretích štátoch.

V oblasti bezhotovostného platobného styku sa úlohy plnia v súlade s Národným plánom zavedenia eura v SR. V uplynulom mesiaci sa Pracovný výbor pre banky a finančný sektor zaoberal v oblasti bezhotovostného platobného styku predovšetkým::

•	Napojením na európsky platobný systém TARGET2 – aktuálny stav prác – dňa 25.7.2008 bola ukončená prvá fáza testovania (testovanie pripojenia), prebiehala druhá fáza testovania (testovanie súčinnosti) s termínom ukončenia 15.8.2008 a v prípade tretej fázy (testovanie krajiny) boli ukončené práce na finálnej verzii 1.0 testovacích scenárov. 

•	Novelou zákona o platobnom styku – rekodifikácia zákona – v súčasnosti prebiehajú práce na znení nového zákona o platobných službách, ktorým sa prevezme Smernica o platobných službách do právneho poriadku SR. 

4.2 Záver

Činnosť pracovného výboru pre banky a finančný sektor nesprevádzajú žiadne problémy, ktoré by mohli ovplyvniť plnenie úloh vyplývajúcich z Národného plánu zavedenia eura.

5. Opatrenia na ochranu spotrebiteľa a prípravy v podnikateľskej sfére
5.1 Činnosť Pracovného výboru pre nefinančný sektor a ochranu spotrebiteľa 

Pracovný výbor pre nefinančný sektor a ochranu spotrebiteľa v gescii MH SR (ďalej len „PV NSaOS“) sa v mesiaci august 2008 sústredil na plnenie úloh vyplývajúcich z „Aktualizovaného plánu zavedenia eura na roky 2008 a 2009“, resp. jeho prílohy (úlohy pre jednotlivé sektory hospodárstva a na realizáciu informačných a školiacich aktivít) V rámci jednotlivých oblastí išlo najmä o nasledovné aktivity:

a) Monitoring a kontrola vývoja spotrebiteľských cien
V mesiaci august pokračovali práce na projekte „Sledovanie kontinuálneho vývoja spotrebiteľských cien na Slovensku pri prechode na euro“ - EURO - prieskum.

Sledovanie vývoja cien bolo uskutočnené v dňoch 11.-12.8. 2008 v poradí tretím monitoringom v 32 okresoch a 65 monitorovacích miestach. Konkrétne bol uskutočnený záznam cien v 227 predajniach potravinárskeho tovaru, v 101 predajniach spotrebného tovaru a 104 prevádzkach stravovacích a ubytovacích služieb – spolu v 432 obchodných zariadeniach. Znížený počet monitorovaných predajní a obchodných prevádzok bol spôsobený prechodným uzatvorením 64 zariadení z dôvodu čerpania dovolenky alebo rekonštrukčných a sanitárnych prác.

Pri 3. monitoringu sa stretlo 19 anketárov s neochotou v 24 obchodných zariadeniach (5,6 % sledovaných zariadení) overiť záznam cien povereným pracovníkom. Išlo o viaceré zariadenia celoslovenského maloobchodného reťazca, ktorý je signatárom Etického kódexu Tieto problémy sa vyskytli vo viacerých okresoch na Slovensku – v Košice, Michalovce, Ružomberok, Brezno, Topoľčany a Galanta. 

Vo väčšine predajní a prevádzok sa anketári stretávajú s ústretovosťou  personálu – bez ohľadu na skutočnosť, že i tam sa vyskytujú drobné nedostatky, ktoré komplikujú orientáciu spotrebiteľov pri výbere a voľbe.
Najvýznamnejšie poznatky z monitoringu:

•	Cenový nárast niektorých sledovaných položiek potravinárskeho tovaru sa „pribrzdil“ – dokonca aj zastavil (vzhľadom k vývoju v 1. polroku 2008): múka, chlieb, mlieko, syry, jedlý olej, ap.;
•	V priebehu prvej polovice monitorovaného mesiaca sa už začala objavovať tendencia k zvyšovaniu cien sledovaných položiek, predovšetkým v reštauračných službách;
•	V miestach s nižšou kúpnou silou obyvateľstva – okresy Košického kraja, Prešovského kraja a čiastočne južné okresy Banskobystrického kraja sa častejšie vyskytujú minimálne ceny sledovaných položiek – pričom maximálne ceny sú porovnateľné so slovenským priemerom;
•	Všeobecne sa ceny spotrebného tovaru, reštauračných a ubytovacích služieb v sledovanom období (od 15.7.2008) menili iba sporadicky a výraznejšie výkyvy u niektorých položiek spôsobovali predovšetkým ich akčné ceny; 
•	V období dobrovoľného duálneho zobrazovania bolo pri monitoringu zaznamenané, že po počiatočnom sporadickom objavovaní cien v duálnom zobrazení, dochádzalo k postupnému rozširovaniu a v niektorých obchodných reťazcoch bol podiel takto označeného tovaru viac ako 60 %. 
•	Anketári sa i naďalej veľmi často stretávali s neoznačeným tovarom, keď umiestnenie cenoviek nezodpovedalo umiestneniu tovaru a dokonca vôbec cenovky chýbali .

Podrobnejšie výstupy z monitoringu od 4.8.2008 sú uvedené na webovej stránke www.zss.sk. 

Združenie slovenských spotrebiteľov pri realizácii projektu spolupracuje so siedmimi občianskymi spotrebiteľskými organizáciami, ďalej so Združením Informačných a poradenských centier mladých v SR a Jednotou dôchodcov na Slovensku.

V rámci rozsahu vzorky sledovaných položiek je v súčasnosti vybraných celkovo 60 položiek (s možnosťou rozšírenia o 10 položiek potravinárskeho tovaru a 10 položiek z oblasti služieb) v tomto zložení: 

Potraviny a nápoje (chlieb a pekárenské výrobky, obilniny, mäso a mäsové výrobky, zelenina atď.) - 30 položiek
Oblečenie a obuv (doplnky oblečenia, obuv atď.) – 10 položiek

Stravovacie a ubytovacie služby (návštevy reštaurácie, verejné formy stravovania, ubytovanie atď.) – 20 položiek.

Zástupca združenia prezentoval výsledky z monitoringov aj na tlačovej konferencii „Letné piatky o eure“ dňa 22.8.2008, ktorého témou bola „Ochrana spotrebiteľa do a po zavedení eura – kde a ako riešiť problémy“.

b) Aktivity Slovenskej obchodnej inšpekcie
Slovenská obchodná inšpekcia sa v  auguste zamerala na kontrolu dodržiavania zákona č. 659/2007 Z. z. o zavedení meny euro v SR hlavne na: duálne zobrazovanie cien, uvádzanie a zaokrúhľovanie cien, jednotkových cien a platieb pri prechode na menu euro. Do 24.08.2008 boli kontroly uskutočnené v tých subjektov, ktoré už mali vykonané duálne zobrazovanie cien a od tohto termínu vo všetkých subjektoch, ktoré podnikajú v oblasti predaja výrobkov a poskytovania služieb vzhľadom na kapacitné možnosti Slovenskej obchodnej inšpekcie.

c) Školiace aktivity
V priebehu mesiaca august 2008 sa uskutočnili nasledovné školiace aktivity:

Pre Slovenskú asociáciu petrolejárskeho priemyslu a obchodu bola realizovaná prednáška k problematike vyhlášky a čerpacích staníc (4.8.2008), zabezpečili sme účasť na seminári NBS „Euro v legislatíve SR (prednáška k vyhláške MH SR č. 97/2007 Z.z. o podrobnostiach duálneho zobrazovania pre oblasť ochrany spotrebiteľov dňa 13.8.2008) a pre Trnavský samosprávny kraj sme zabezpečili účasť na seminári s prednáškou k problematike duálneho zobrazovania cien a aplikácii vyhlášky MH SR (27.8.2008).

Na základe rokovania zo dňa 28. júla 2008, ktoré sa uskutočnilo na Ministerstve financií SR a na ktorom sa zúčastnili zástupcovia dotknutých subjektov – Ministerstva hospodárstva SR, Ministerstva financií SR, Úradu pre normalizáciu, metrológiu a skúšobníctvo, Národnej banky Slovenska, Cechu taxikárov a Únie váharov Slovenska, dospeli zúčastnené strany k nasledovnému:

Problém jednotkových cien v eurách a problematika prechodného obdobia sa navrhuje riešiť prostredníctvom novelizácie generálneho zákona. Samostatný novelizačný článok generálneho zákona bude zahrnutý do pripravovanej novely zákona č. 250/2007 Z.z. o ochrane spotrebiteľa, ktorej predpokladaná účinnosť bude od 1. októbra 2008 za úzkej spolupráce Ministerstva financií SR a Národnej banky Slovenska.

d) Aktivity v rámci informačnej kampane pre MSP v súvislosti so zavedením meny euro v SR
Národná agentúra pre rozvoj malého a stredného podnikania (NADSME)v rámci uvedeného programu  pripravuje produkciu kontrolného zoznamu povinností podnikateľa v súvislostí so zavedením eura s predpokladaným nákladom  7000 ks. 

Od 1.7.2008 je v NADSME vyčlenený tím zamestnancov, ktorí majú priame telefonické spojenie s Euro Info linkou ÚV SR a ktorí asistujú pri zodpovedaní náročnejších otázok kladených prostredníctvom bezplatnej infolinky. V súčasnosti NADSME organizačne pripravuje 2. vlnu školení pre podnikateľov, ktorá sa opäť uskutoční v 18 slovenských mestách v termíne od 6.10.2008.

6. Komunikácia s verejnosťou
Všetky úlohy z Národného plánu v oblasti komunikácie, ktoré sa mali splniť do konca augusta 2008, boli splnené.
V auguste uskutočnilo Ministerstvo financií SR a Národná banka Slovenska dve vlny mediálnej kampane (štvrtú a piatu). Štvrtá vlna mediálnej kampane bola realizovaná v tlači, rádiách a na internete. Jej cieľom bolo podporiť Etický kódex pre zavedenie eura medzi podnikateľmi. Vedľajším efektom je aj propagácia kódexu a férového prístupu pri konverzii cien medzi spotrebiteľmi. Výsledkom tejto časti kampane bolo zvýšenie počtu signatárov Etického kódexu na 1 625, čo predstavuje skoro 15 000 prevádzok a obchodných jednotiek. 
Ďalšou vlnou mediálnej kampane v auguste bol informačný spot s témou duálneho zobrazovania cien. Spot bol podporený aj nasadením v rádiách a tlači. Cieľom tejto časti kampane bolo informovať verejnosť o rôznych spôsoboch duálneho zobrazovania cien, napr. o typoch prevádzok alebo produktov pri ktorých sú špecifické spôsoby duálneho zobrazovania. Vedľajšími cieľmi bolo motivovať obchody, aby duálne zobrazovali ceny nad rámec legislatívne stanovených povinností. 
V júli a auguste zrealizoval splnomocnenec vlády pre zavedenie eura druhú sériu tlačových konferencií „Letné piatky o eure“, ktorá mala v  predchádzajúcom roku veľkú odozvu. Témou tohtoročných piatkov o eure boli konverzný kurz a duálne zobrazovanie, prepočty miezd, sociálnych dávok a dôchodkov, poštové služby pred a po zavedení eura, zdravotný systém, pripravenosť samospráv na prechod na euro, ochrana spotrebiteľov a monitoring cien spotrebiteľskými združeniami, autobusová a železničná doprava.
V rámci kampane zameranej na citlivé cieľové skupiny pripravila Národná banka Slovenska hudobné CD pre rómov. CD bolo vyrobené v náklade 20 000 ks. a distribuované bude cez regionálne kancelárie Úradu splnomocnenkyne vlády SR pre rómske komunity. Obsahuje 1 pilotnú a 2 bonusové piesne o eure v rôznych hudobných štýloch v rómskom jazyku. CD obsahuje aj dátovú stopu so 4 krátkymi informačnými spotmi otitulkovanými do rómskeho jazyka a film Európskej centrálnej banky o cenovej stabilite. Obal CD obsahuje praktické príklady, obrázky eurových bankoviek a mincí a ďalšie základné informácie o zavedení eura na Slovensku. 
Pokračovali aj divadelné predstavenia divadla Romathan – v auguste bolo uskutočnených ďalších 10 predstavení.

Ďalším zrealizovaným produktom pre citlivé cieľové skupiny je DVD pre nepočujúcich, ktoré pre Národnú banku Slovenska vytvorila Asociácia nepočujúcich Slovenska. Hlavná časť DVD pozostáva z krátkeho filmu so základnými informáciami o eure a šiestich hraných scénok v posunkovej reči, ktoré predstavujú najbežnejšie praktické situácie zo života. Súčasťou DVD je aj slovník, ktorý vysvetľuje najdôležitejšie pojmy, akými sú napríklad konverzný kurz, duálny obeh, inflácia, ochranné prvky bankoviek a podobne. Celý obsah DVD je pretlmočený do posunkovej reči. Náklad 2000 kusov DVD bude distribuovaný nepočujúcim na seminároch ako aj počas medzinárodného dňa nepočujúcich. 
V priebehu augusta vydala NBS viacero informačných tlačených materiálov. Patria sem hlavne konverzné brožúrky v počte 3 mil. ks., ktoré budú obyvateľom distribuované najmä prostredníctvom obchodnej a bankovej siete. Ďalšie publikácie zahŕňajú A1 plagát o zavedení eura na Slovensku (v náklade 50 000 ks.), skladačky, konverzné pravítka, alebo nálepky s konverzným kurzom. 
Návštevnosť stránky www.euromena.sk dosiahla v auguste ďalší rekord, keď stránka zaznamenala viac ako 144 tisíc návštev. Prispela k tomu napr. aj eurokalkulačka do mobilného telefónu, ktorú si zo stránky zadarmo stiahlo viac ako 20 000 ľudí. 
Euro Info linka pri Úrade vlády SR poskytla v priebehu augusta odpovede 5400 volajúcim na bezplatné číslo 0800 103 104. Najčastejšie otázky boli najmä na problematiku duálneho zobrazovania cien, ďalšie frekventované témy sú zaokrúhľovanie a Etický kódex.
Podľa výsledkov prieskumu verejnej mienky zrealizovanom ŠÚSR v júli 2008 stúpla informovanosť obyvateľstva na 79% (respondenti, ktorým informácie o eure postačujú resp. viac postačujú ako nepostačujú). Zároveň 85% respondentov pokladá informácie za dostatočne zrozumiteľné a 92% za užitočné. Po určení konverzného kurzu klesol záujem o informácie o kurze a zvyšuje sa dopyt po informáciách o eurových bankovkách a minciach, ako aj o vplyve eura na ceny a životnú úroveň. Zároveň sa mierne zlepšil postoj obyvateľov voči euru a poklesli obavy zo zvýšenia cien po zavedení eura.

7. Celkový záver

Aj v auguste 2008 pokračovalo plnenie úloh spojených s prípravami na zavedenie eura hladko a bez komplikácií. Istým prekvapením bol pomerne veľký časový odstup od rozhodnutia Rady EÚ o určení konverzného kurzu slovenskej koruny voči euru (8. júla) po publikovanie tohto dokumentu v Úradnom vestníku EÚ (24. júla). V nadväznosti na tento časový posun došlo aj k oficiálnemu posunu začatia termínu duálneho zobrazenia cien - oproti pôvodne komunikovanému 8. augustu na 24. august 2008. Táto zmena však nespôsobila žiadnemu subjektu reálne škody alebo straty, naopak, viacerými podnikateľskými subjektmi bola vnímaná ako dodatočné časové obdobie, ktoré mohli organizácie využiť na lepšiu prípravu. Napriek tomu však začiatok povinného duálneho zobrazovania sprevádzali početné chyby a nepresnosti (cca 46% kontrol), na ktoré boli subjekty priebežne upozorňované a vyzývané na ich nápravu.

Najvýznamnejším krokom v procese technických príprav v sledovanom období bolo začatie sériovej razby eurových mincí so slovenskými stranami v Mincovni Kremnica, š.p. dňa 19. augusta 2008. Od tohto termínu pokračuje razba a od začiatku septembra aj proces predzásobenia bánk eurovými mincami. MFSR ako zriaďovateľ štátneho podniku a NBS ako odberateľ mincí celý proces priebežne sledujú a v spolupráci s vedením mincovne pravidelne vyhodnocujú. 
Naďalej pokračoval trend resp. stav z predchádzajúcich mesiacov zaznamenaný výskumami verejnej mienky - t.j. vysoká resp. narastajúca miera informovanosti a spokojnosti s dostupnými informáciami. Prvé zhustené cenové monitoringy navyše preukázali stagnáciu či dokonca mierny pokles (0,2%) pri spotrebiteľskom koši základných potravín, spotrebného tovaru a služieb. 
Proces príprav na novú menu pokračuje naďalej plynulo a nesprevádzajú ho žiadne oneskorenia alebo systémové problémy, všetky zodpovedné inštitúcie v zmysle svojich právomocí a zodpovednosti danej Národným plánom zavedenia eura priebežne monitorujú kľúčové procesy. 
Z predloženej správy vyplýva, že hladké a bezproblémové zavedenie eura k 1. januáru 2009 nie je ničím ohrozené.